กรุงไทยชี้หุ้นพักฐานออกทริกเกอร์ขอ8%
กรุงไทยออกกองทุนทริกเกอร์ 5 ตั้งเป้า 8% มั่นใจตลาดหุ้นวิ่งสู่เป้า 1,300 จุด ระหว่างทางอาจพักฐานเป็นช่วงๆ
26 มี.ค. 2555

กรุงไทยออกกองทุนทริกเกอร์ 5 ตั้งเป้า 8% มั่นใจตลาดหุ้นวิ่งสู่เป้า 1,300 จุด ระหว่างทางอาจพักฐานเป็นช่วงๆ
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า บริษัทเตรียมเปิดจำหน่ายกองทุนเปิดกรุงไทย 8% ทริกเกอร์ ฟันด์ 5 (KT–TRIGGER 5) ในวันที่ 26 มี.ค.3 เม.ย. 2555 มูลค่าโครงการ 1,000 ล้านบาท ตั้งเป้าหมายผลตอบแทน 8% ภายในระยะเวลา 8 เดือน
“จุดเด่นกองทุนเป็นกองทุนผสมยืดหยุ่น ลงทุนในหุ้นได้ตั้งแต่ 0-100% ทำให้ผู้จัดการกองทุนบริหารได้คล่องตัวให้เหมาะกับสภาวะตลาดและให้ผลตอบแทนเป็นบวก โดยทยอยขายเก็บสะสมกำไรและรอซื้อกลับในช่วงที่ตลาดเกิดการปรับฐาน” นายสมชัย กล่าว
สำหรับเป้าหมายดัชนีหุ้นในปีนี้ บริษัทมองไว้ที่ประมาณ 1,300 จุด โดยเศรษฐกิจไทยยังอยู่ในเกณฑ์ดี แต่ดัชนีจะปรับฐานเป็นบางช่วงก่อนที่จะถึงเป้าหมายจากความกังวลการชะลอตัวทางเศรษฐกิจของจีนและปัญหาหนี้ในยุโรปที่อาจกระทบต่อตลาดเป็นระยะๆ 
ขณะที่การเติบโตทางเศรษฐกิจดีขึ้น 
ล่าสุดธนาคารแห่งประเทศไทยปรับเพิ่มคาดการณ์ขยายตัวจากเดิม 4.9% เป็น 5.7% หลังดัชนีเศรษฐกิจดีขึ้นทุกด้านและภาคการผลิตน่าจะกลับสู่ภาวะปกติได้ในไตรมาส 3 คาดว่าในครึ่งปีหลังจะสามารถเติบโตได้ดี